**Vii ceramici murmurând**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vase vechi, în suflet coapte

cu migală de-artizan,

cuarț de zori și sori de noapte

strălucesc nepământean.

Iar scânteia lor prin mine

scapără din gând în gând

și ascult pe vechi ruine

vii ceramici murmurând,

ce-n hipnotice modele

Universul răscolesc,

înfrățind la Car cu stele

bourul moldovenesc.

Parcă sunt pătruns de luturi

ce mă-mbie centrifug,

ca să port aripi de fluturi

pe dogoarea unui rug.

Să mă contopesc genunii

prin agrarul Cucuteni,

unde rădăcini gorunii

scot sub cerul de poieni.